อาสาสมัครป้องกันภัยฝ่ายพลเรือน ยึดมั่นในอุดมการณ์ เมตตา กล้าหาญ
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้บัญชาการศูนย์อาสาสมัครป้องกันภัยฝ่ายพลเรือนกลาง ส่งสารเนื่องในวันอาสาสมัครป้องกันภัยฝ่ายพลเรือน (อปพร.) วันที่ 22 มีนาคม 2565 มีใจความสำคัญตอนหนึ่งว่า อาสาสมัครป้องกันภัยฝ่ายพลเรือน ถือเป็นบุคลากรที่ทรงคุณค่าและมีบทบาทสำคัญต่อการแก้ไขปัญหาด้านสาธารณภัยของประเทศ รวมทั้งการขับเคลื่อนงานบำบัดทุกข์บำรุงสุขประชาชนในพื้นที่ ซึ่งที่ผ่านมา ได้แสดงให้เห็นเป็นที่ประจักษ์ต่อสาธารณชนถึงการมีจิตอาสาของพี่น้องอาสาสมัครป้องกันภัยฝ่ายพลเรือน เพื่อช่วยเหลือสังคมจากสาธารณภัยและการแพร่ระบาดของโรคติดเชื้อไวรัสโคโรนา 2019 ในทั่วทุกภูมิภาค ดังนั้นเนื่องในวันสำคัญนี้ ขอขอบคุณที่ได้ร่วมแรงร่วมใจอุทิศตน ทุ่มเท เสียสละ ปฏิบัติหน้าที่เพื่อประโยชน์ส่วนรวมด้วยความวิริยะ อุตสาหะ จนภารกิจสัมฤทธิ์ผลเป็นอย่างดีและมีประสิทธิภาพอย่างไรก็ตาม การเกิดสาธารณภัยในปัจจุบัน ที่มีความเปลี่ยนแปลงและซับซ้อนยิ่งขึ้น ขอให้อาสาสมัครป้องกันภัยฝ่ายพลเรือน ซึ่งอยู่ใกล้ชิดกับปัญหาสาธารณภัย ช่วยกันหมั่นสำรวจ ตรวจตราเฝ้าระวังเหตุที่จะทำให้เกิดภัย เตรียมพร้อมป้องกันแก้ไขปัญหาที่อาจเกิดขึ้นให้หมดไปโดยเร็ว ขอให้ยึดมั่นในอุดมการณ์ เมตตา กล้าหาญ ไว้ให้มั่นคง เพื่อให้อาสาสมัครป้องกันภัยฝ่ายพลเรือนเป็นกำลังหลักของสังคม ในการสร้างความผาสุขและความปลอดภัยให้กับประชาชนอย่างยั่งยืนต่อไป